ARUPÄRIMINE VILJANDI LINNAPEALE

Lugupeetud Madis Timpson

8. septembril käesoleval aastal ilmus Sakalas artikkel „Viiratsi hooldekodu töötaja: sel majal on endiselt tapamaja kuulsus“, milles avalikustati mitmeid väidetavaid probleeme Viiratsi Hoolekandekeskuse töös. Ajakirjanduses lahvatanud skandaal viis selleni, et Viiratsi Hoolekandekeskuse juhataja Marina Lillepõld esitas lahkumisavalduse ja enda sõnul sunniti teda seda tegema.

Probleemid Viiratsi Hoolekandekeskuses ei ole mitte esmakordsed, vaid on ka varem ajakirjandusse jõudnud ja viinud ka tollal asutuse juhi vahetumiseni. 2020. aastal väitis üks hoolekandekeskuse klientidest, et elu seal on lausa hullem vangilaagrist. Samuti jõudsid ajakirjandusse andmed selle kohta, kuidas hoolekandekeskuses manustati klientidele ebaõigeid ravimeid.

Ülaltoodud juhtumid viitavad sellele, et probleemid Viiratsi Hoolekandekeskuses on väga tõsised ja süsteemsed ning kahjustavad asutuse mainet, aga laiemalt ka kogu Viljandi linna mainet.

Seoses ülaltooduga ja lähtudes Viljandi Linnavolikogu töökorra paragrahvist 92 on meil Teile järgmised küsimused:

1. Kas Viljandi Linnavalitsus on uurinud ülalmainitud Sakala artiklis ilmunud väiteid ja tuvastanud, kas tõstatatud probleemid vastavad tegelikkusele?
2. Kas neid probleeme on arutatud Viljandi Linnavalitsuse istungitel? Kui jah, siis millistel istungitel ja milliste järeldusteni on jõutud?
3. Mida on ette võetud Viiratsi Hoolekandekeskuse sisuliste probleemide lahendamiseks?
4. Juhul, kui Viiratsi Hoolekandekeskuse teenused vastavad kvaliteedile, nagu Viljandi abilinnapea Tonio Tamra on avalikult kinnitanud, siis miks ei ole ümber lükatud ajakirjanduses esitatud süüdistusi? Miks ei ole Viljandi Linnavalitsus ajakirjanduses esitatud süüdististele kohaselt reageerinud, et vältida veelgi suuremat mainekahju?
5. Kuidas Te kommenteerite Tonio Tamra väiteid, et ajakirjanduses lahvatanud skandaali näol on tegu vaid kliendi lähisugulaste omavaheliste probleemidega, kui ka varem on esinenud hoolekandekeskuse töös tõsiseid probleeme, mis on jõudnud ka üleriigilisse meediasse ja viinud asutuse juhi vahetumiseni?
6. Kuidas Te seletate vastuolu abilinnapea Tonio Tamra ja Viiratsi Hoolekandekeskuse juhataja Marina Lillepõld´i väidete vahel olukorras, kus abilinnapea väidab, et juhataja esitas lahkumisavalduse vabatahtlikult, aga juhataja väidab, et teda survestati seda tegema? Kummal on õigus? Kas survestamine leidis aset ja kas selline survestamine on aktsepteeritav?

Palun vastata arupärimisele nii kirjalikult kui ka suuliselt Viljandi Linnavolikogu istungil.